ณัฐฐาวาลา นักต้มตุ๋นชาวอินเดีย ผู้เคยหลอกขายทัชมาฮาล
Natwarlal (ณัฐฐาวาลา) ชื่อนี้หลายคนอาจไม่คุ้นหู แต่นี่คือสุดยอดนักต้มตุ๋นชื่อดังชาวอินเดีย ผู้ก่อคดีเป็นร้อยคดี หนึ่งในนั้นคือ การหลอกขายทัชมาฮาล  เขาคนนี้คือใคร ลงทุนแมนจะเล่าให้ฟัง
31 ต.ค. 2562

ณัฐฐาวาลา นักต้มตุ๋นชาวอินเดีย ผู้เคยหลอกขายทัชมาฮาล / โดยลงทุนแมน
Natwarlal (ณัฐฐาวาลา) ชื่อนี้หลายคนอาจไม่คุ้นหู
แต่นี่คือสุดยอดนักต้มตุ๋นชื่อดังชาวอินเดีย
ผู้ก่อคดีเป็นร้อยคดี
หนึ่งในนั้นคือ การหลอกขายทัชมาฮาล
เขาคนนี้คือใคร ลงทุนแมนจะเล่าให้ฟัง
Natwarlal เกิดเมื่อปี 1912 ที่รัฐพิหาร ประเทศอินเดีย ในวัยเด็กเขาใช้ชีวิตเหมือนคนทั่วไปในอินเดีย เมื่อเรียนจบมาทำงานโดยมีอาชีพเป็นนักกฎหมาย
แต่แล้วเขากลับรู้สึกว่า เขามีความรู้และความชำนาญในการพูดโน้มน้าวให้คนอื่นเชื่อ รวมทั้งปลอมเอกสารต่างๆ และลายเซ็นของคนอื่น
พอคิดได้แบบนี้ เขาจึงอยากเปลี่ยนอาชีพจากนักกฎหมายไปเป็นนักต้มตุ๋นเสียเลย
ช่วงแรกเขาเริ่มจากการปลอมลายเซ็นในเช็คเพื่อยักยอกเงินจากบัญชีของคนอื่น
รวมทั้งยังหลอกลวงผู้บริหารระดับสูงของบริษัทชื่อดังของอินเดียอย่าง Tata Group และ Reliance Industries
เขายังมีนามแฝงกว่า 50 ชื่อ เพื่ออำพรางชื่อจริงของเขา และหลบเลี่ยงคดีความของตัวเอง
พฤติกรรมที่ล่อลวงและสร้างความเสียหายให้แก่คนทั่วไปหลายครั้ง ทำให้เขาเป็นหนึ่งในอาชญากรที่ตำรวจอินเดียต้องการตัวมากที่สุด
ด้วยความที่ก่อคดีเป็นร้อยคดีทั่วทั้ง 8 รัฐของอินเดีย
เขาติดคุกหลายครั้ง และในบางครั้งก็หนีออกจากคุกได้
ครั้งหนึ่ง ตอนที่เขาอยู่ในคุก เขาแอบขโมยชุดของผู้คุมขัง หลังจากนั้นก็ใส่ชุดนั้นเดินออกมาจากคุกเหมือนไม่มีอะไรเกิดขึ้น
แต่ที่พีกที่สุดก็คือ การหลอกนักท่องเที่ยวว่า เขาสามารถขายทัชมาฮาล อนุสรณ์แห่งความรักชื่อดังของโลกให้แก่คนที่เขาคิดว่ามีเงิน
เรื่องนี้เกิดจาก เขาปลอมตัวเป็นเจ้าหน้าที่ของรัฐบาล แล้วทำทีไปเดินตรวจสอบความเรียบร้อยบริเวณทัชมาฮาล เพื่อคอยมองหานักท่องเที่ยวและเศรษฐีต่างชาติ
หลังจากนั้น จะทำทีเข้าไปพูดคุยและบอกว่า รัฐบาลอินเดียมีแผนที่จะขายทัชมาฮาล โดยการทำสัญญาซื้อขายพร้อมกับปลอมลายเซ็นของ Rajendra Prasad ประธานาธิบดีของอินเดีย เพื่อให้ดูน่าเชื่อถือ
ด้วยวิธีการนี้ ทำให้เขาสามารถหลอกเอาเงินจากคนดังกล่าวได้ ไม่ใช่แค่ครั้งเดียว แต่ทำได้ถึง 3 ครั้ง..
เขาเคยปลอมตัวเป็นผู้ช่วยของ N. D. Tiwari อดีตรัฐมนตรีกระทรวงการคลังของอินเดีย แล้วไปที่ร้านนาฬิกาในนิวเดลี เพื่อบอกกับเจ้าของร้านว่า ตอนนี้คณะรัฐมนตรีกำลังมีประชุมนัดสำคัญอยู่ และทุกคนที่เข้าร่วมประชุมต้องใส่นาฬิกา ซึ่งเจ้าของร้านก็นำนาฬิกาไปให้ตามที่เขาต้องการ โดยเขาใช้ดราฟต์ปลอมในการจ่ายเงิน
สุดท้าย เขาได้เสียชีวิตลงในปี 1996 ซึ่งในตอนนั้น ทางการยังจับตัวเขาไม่ได้ และยังมีคดีติดค้างอยู่หลายคดี
ถ้าอ่านมาถึงตรงนี้แล้วคุณเชื่อว่า Natwarlal ได้เสียชีวิตจริงในปี 1996 ก็แปลว่าคุณถูก Natwarlal หลอกอีกแล้ว
เพราะในปี 2009 ทนายของเขากลับประกาศอย่างเป็นทางการว่า ตัวของ Natwarlal เพิ่งเสียชีวิตไป ดังนั้น คดีความต่างๆ ในตัวเขาจึงสิ้นสุดลงไปโดยปริยาย หมายความว่า เป็นเวลากว่า 13 ปีที่เขาหลอกคนอื่นเรื่องการตายของเขา โดยในตอนนั้น Natwarlal ให้พี่ชายของเขาหลอกคนอื่นว่า ตัวเขาเสียชีวิตและถูกเผาไปแล้ว เพื่อหลีกเลี่ยงการจับกุมจากทางการ
จนถึงตอนนี้ เรื่องราวการหลอกลวง ต้มตุ๋นของเขาก็ยังได้รับการกล่าวถึงเสมอ ถึงขนาดมีการนำไปสร้างเป็นหนังตลกที่ชื่อว่า “Mr. Natwarlal”
เรื่องราวของ Natwarlal อาจให้บทเรียนกับเราได้ว่า เมื่อคุณเริ่มนิสัยโกหก หลายครั้งมันอาจทำให้คุณต้องโกหกมากขึ้น เพื่อปกปิดการโกหกในครั้งก่อนๆ
การโกหก หลายครั้งอาจทำให้ตัวเราสบายใจ มีความสุข
แต่มันก็เป็นแค่ชั่วคราว และมันจะกลับมาทำร้ายเราในที่สุด
อ่านมาจนถึงตรงนี้
คำถามที่น่าคิดต่อไปคือ
แล้วแน่ใจแค่ไหนว่าตอนนี้คุณ Natwarlal ได้เสียชีวิตไปแล้ว..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-